钦定古今图书集成/历象汇编/历法典/第097卷 > 新浑仪赋〈有序〉 李光朝
## 钦定古今图书集成/历象汇编/历法典/第097卷 > 新浑仪赋〈有序〉 李光朝

“天垂象见吉凶。圣人指象之法，莫先于浑仪。是以王者将下理于万人，先上齐于七政。轩昊之后，分重、黎二官；唐虞之日，命羲和四子代掌其器，以为人极。” 圣作有程，必应其变，故有谓之《周髀盖天》，谓之《浑天宣夜》，用则假于器，妙则存乎人。曰若《开元天宝圣神文武皇帝》，以为天有时，时有变，不可从旧，更法而取新。“更立铜浑，无毫厘之差，得精一之义。引而上则迈于古，推而下则合于今，非古之聪明神睿者，孰能为之乎？” 于是五纬连珠，两曜合璧，神输祥瑞，天降嘉生。默而不谈，且虑樵夫之笑；言而未远，且陈君子之心。遣于鄙辞，乃作赋曰：

国之神器，名之“浑仪。”法天之象，知天之为。虽考古以
作则，亦惟新而成规。琢璿为衡，范金为盖，其状则小，
其用则大。南极北极，正其端隅；上规下矩，正其外内。
缭绕黄道，环回紫宫。斗居其北，日起其东。别度数于
分寸之内，点星象于毫厘之中。处动而能静，妙同乎
造化之意；寂无以为有，用拟于阴阳之功。有象必见，
惟幽是通。乃知近能则远合，下正则上同。因之以言
宝历，遂乃授乎人时，以通天下之志，以断天下之疑。
违之则失，信之无欺，圣也智也。念兹在兹，四时以之
咸序，万物以之攸理。弦望之候不𠎝，寒暑之期可纪。
测天地之否泰，知阴阳之终始，述作固称于帝王，司
存乃归于太史。猗此成器，为国之宝；“通幽洞微，赞我
皇道。”